Document ID: 32010D0793

РЕШЕНИЕ НА КОМИСИЯТА
от 20 декември 2010 година
за изменение на Решение 2005/1/ЕО за даване на разрешение за метод за класификация на кланични трупове на свине в Чешката република по отношение на представянето на тези кланични трупове
(нотифицирано под номер C(2010) 9187)
(само текстът на чешки език е автентичен)
(2010/793/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква м) във връзка с член 4 от него,
като има предвид, че:
(1)
С Решение 2005/1/ЕО на Комисията (2) в Чешката република бяха разрешени шест метода за класификация на кланични трупове на свине.
(2)
На 23 февруари 2010 г. Чешката република поиска от Комисията разрешение да предвижда представяне на кланични трупове на свине, различно от стандартното, определено в приложение V, буква Б, точка III , първа алинея към Регламент (ЕО) № 1234/2007.
(3)
В съответствие с буква Б, точка III , втора алинея от приложение V към Регламент (ЕО) № 1234/2007 на държавите-членки може да се даде възможност да предвидят представяне на кланични трупове от свине, различно от стандартното представяне, определено в първа алинея от същата точка, когато утвърдената на тяхна територия търговска практика се различава от стандартното представяне. В искането си Чешката република уточни, че съгласно търговската практика в нейната територия кланичните трупове могат да бъдат представяни, без салото да е отстранено. Следователно въпросното представяне, което се различава от стандартното представяне, следва да бъде разрешено на Чешката република.
(4)
С оглед определянето на съпоставими котировки на кланичните трупове на свине това различно представяне следва да се взема предвид, като документираното в такива случаи тегло се адаптира спрямо теглото при стандартното представяне.
(5)
Поради това Решение 2005/1/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
В Решение 2005/1/ЕО се вмъква следният член 1а:
„Член 1а
Независимо от стандартното представяне, предвидено в буква Б, точка III , първа алинея от приложение V към Регламент (ЕО) № 1234/2007, кланичните трупове на свине в Чешката република могат да бъдат представяни без отстраняване на салото, преди да бъдат претегляни и категоризирани. В случай на такова представяне установеното тегло на топлия кланичен труп се коригира по следната формула:
кланично тегло на топъл труп = 1,65651 + 0,96139 × тегло на топлия кланичен труп със салото.“
Член 2
Адресат на настоящото решение е Чешката република.
Съставено в Брюксел на 20 декември 2010 година.

Labels: 18
17
19
6